Document ID: 31964L0475

Padomes Direktīva
(1964. gada 30. jūlijs)
par saskaņotiem gada apsekojumiem attiecībā uz investīcijām rūpniecībā
(64/475/EEK)
EIROPAS EKONOMIKAS KOPIENAS PADOME,
ņemot vērā Eiropas Ekonomikas kopienas dibināšanas līgumu un jo īpaši tā 213. pantu,
ņemot vērā Komisijas iesniegto lēmuma projektu,
tā kā, lai izpildītu saskaņā ar Līgumu uzticētos uzdevumus Komisijas rīcībā jābūt gada statistikai par investīciju tendencēm Kopienas rūpniecībā;
tā kā 1962. gada rūpniecības apsekojumā pirmo reizi apkopoja salīdzināmos pamatdatus par rūpniecības pamatrādītājiem; tā kā šādu skaitīšanu nevar veikt bieži; tā kā dažos būtiskos jautājumos tomēr nevar iztikt bez gada statistikas par iepriekšējiem gadiem; tā kā šajā ziņā ieguldījumi ir tik svarīgi, ka vairākumā dalībvalstu statistikas biroji apkopo minētā veida datus par vairākiem gadiem;
tā kā tomēr visām dalībvalstīm šāda gada statistika Komisijas rīcībā jānodod koordinēti attiecībā uz koncepciju un paņēmieniem, lai salīdzināmos rezultātus sešām dalībvalstīm varētu iegūt pēc līdzīga sadalījuma pa rūpniecības nozarēm,
IR PIEŅĒMUSI ŠO DIREKTĪVU.
1. pants
Dalībvalstis, sadarbojoties ar Komisiju tehniskos jautājumos, attiecīgi rīkojas, lai veiktu koordinētus gada apsekojumus par investīcijām rūpniecībā un lai nodrošinātu, ka pirmo apsekojumu par 1964. gadu veic 1965. gadā.
2. pants
Šajā direktīvā nozari definē, ņemot vērā "Eiropas Kopienu ražošanas nozaru klasifikāciju" (NICE) [1].
Attiecībā uz maziem uzņēmumiem apsekojumu veic izlases kārtā.
3. pants
Skaitļi, kas jāieraksta, attiecas uz investīciju izdevumiem gadā (tostarp uz iekārtām, ko būvējuši paši uzņēmumi), kuri sadalīti šādi:
a) mašīnas, iekārtas, transportlīdzekļi;
b) ēku būve;
c) esošo ēku un zemes pirkšana.
Investīcijas sociālajā jomā ieraksta pēc iespējas vispārēji, atsevišķā pārskatā.
4. pants
Ievērojot visu valstu tiesību aktus par statistikas slepenību, apsekojumu rezultātus sadalītus pa rūpniecības nozarēm nosūta Komisijai.
5. pants
Šī direktīva ir adresēta dalībvalstīm.
Briselē, 1964. gada 30. jūlijā

Labels: 12
1
19